**Antonio Rodríguez Dovale**, coñecido como **Toni Dovale**, nado na Coruña o 4 de abril de 1990, é un futbolista galego. Xoga como extremo no Eastern SC, da Primeira División de Hong Kong. Debutou como profesional en 2009 nas filas do Celta de Vigo, e durante os seguintes anos militou en clubs de seis países (España, Estados Unidos, a India, Chipre, Tailandia e Hong Kong).

Traxectoria
-----------

### Comezos

Nado na Coruña, comezou xogar desde cativo no Ural e no Obradoiro para finalmente no ano 2002 recalar nas categorías inferiores do FC Barcelona. En 2005 regresou a Galiza para xogar nas categorías inferiores do Celta de Vigo. 

### Celta de Vigo

Con 19 anos debutou profesionalmente co club vigués, sendo titular no partido que enfrontou aos celtiñas contra o Numancia no Estadio de Balaídos o 29 de agosto de 2009. O partido, correspondente á primeira xornada da tempada 2009/10 da Segunda División, rematou con derrota para os locais por 1–2. Disputou un total de 16 encontros esta tempada, marcando dous goles, contra Las Palmas e Nàstic.

Despois dunha breve cesión en 2011 ao Huesca, da mesma categoría, na tempada 2011–12 disputou 34 partidos co Celta e anotou dous goles, contribuíndo deste xeito ao regreso do club celeste á Primeira División despois de cinco anos de ausencia. Fixo o seu debut na máxima categoría o 18 de agosto de 2012 na derrota por 0–1 ante o Málaga CF. Aínda que o seu futuro semellaba incerto no Celta despois da chegada do adestrador Luis Enrique no verán de 2013, ficou finalmente no club onde foi reconvertido a lateral esquerdo.

### Sporting Kansas City

En marzo de 2014 desvencellouse do Celta e asinou co Sporting Kansas City da Major League Soccer estadounidense. Alí marcou o seu primeiro gol o 27 de maio, no empate 1-1 na casa ante os New York Red Bulls. O 19 de agosto debutou nunha competición continental, na primeira xornada da Liga de Campións da CONCACAF contra o Real Estelí no estadio Independencia de Nicaragua, marcando o gol que colocou o empate definitivo 1-1. No seguinte encontro do torneo, marcou dous goles na vitoria por 3-1 sobre o Deportivo Saprissa de Costa Rica.

### Lugo

Tras a fin da tempada da MLS, volveu a Galiza para adestrar co Club Deportivo Lugo da Segunda División, club polo que fichou finalmente o 29 de xaneiro de 2015 até final de tempada. Xogou 20 partidos no equipo de Quique Setién, anotando 3 goles.

### Leganés e cesión a Vallecas

En xuño de 2015 fichou polo Leganés, tamén de Segunda. Disputou 18 encontros no equipo adestrado por Asier Garitano, e conseguiu o seu segundo ascenso a Primeira. Na seguinte tempada no contou con minutos e no mercado invernal saíu cedido ao Rayo Vallecano.

### Bengaluru

En 2017 volveu saír ao estranxeiro, fichando polo Bengaluru indio. No equipo de Bangalore tivo como adestrador ao catalán Albert Roca e entre os seus compañeiros a Miku, Juanan, Dani Segovia ou Víctor Pérez. En febreiro de 2018 fixo historia ao ser o primeiro futbolista do club en marcar un triplete nunha competición oficial da AFC. Foi nun partido da Copa AFC contra o TC Sports maldivano. Acabou a tempada como subcampión da Superliga da India, por detrás do Chennaiyin.

### Nea Salamis e cesión ao East Bengal

En setembro de 2018 fichou polo Nea Salamis de Chipre, e uns meses despois regresou á India, cedido polo club chipriota ao East Bengal de Calcuta. Co club calcutense, adestrado polo asturiano Alejandro Menéndez, rematou subcampión da I-League, só por detrás do Chennai City. 

### Navy FC

En 2019 sumou un novo país á súa traxectoria, asinando co Navy FC da segunda división de Tailandia. O equipo de Chonburi, que viña de descender dende a máxima categoría, realizou unha mala tempada, e acabou no antepenúltimo posto.

### El Ejido

Despois de rematar a tempada co club tailandés, regresou a Galiza, onde o sorprendeu a pandemia de COVID-19. Coa carreira de Farmacia rematada dende había uns anos, aproveitou para facer as prácticas na farmacia da súa familia na Coruña. Uns meses despois comezou a adestrar co Racing de Ferrol, e en xaneiro de 2021 asinou co CD El Ejido, co que disputou o que restaba da tempada 2020/21 da Segunda División B.

### Eastern SC

En setembro de 2021 volveu facer as maletas, esta vez con destino a Hong Kong, onde fichou polo Eastern SC, club da Primeira División dirixido por un adestrador galego, o Chino Losada. Debutou na máxima categoría hongkonesa nun partido contra o Kitchee no estadio Mong Kok.

### Estatísticas

| Club | Tempada | Liga | Copa | Continental | Outros | Total |
| --- | --- | --- | --- | --- | --- | --- |
| Partidos | Goles | Partidos | Goles | Partidos | Goles | Partidos | Goles | Partidos | Goles |
| Celta de Vigo B | 2007–08 | 5 | 0 | 0 | 0 | - | - | - | - | 5 | 0 |
| 2008–09 | 1 | 0 | 0 | 0 | - | - | - | - | 1 | 0 |
| 2009–10 | 20 | 6 | 0 | 0 | - | - | - | - | 20 | 6 |
| Total club | 26 | 6 | 0 | 0 | 0 | 0 | 0 | 0 | 26 | 6 |
| Celta de Vigo | 2009–10 | 12 | 2 | 4 | 0 | - | - | - | - | 16 | 2 |
| 2010–11 | 0 | 0 | 1 | 0 | - | - | - | - | 1 | 0 |
| Huesca | 2010–11 | 16 | 1 | 0 | 0 | - | - | - | - | 16 | 1 |
| Celta de Vigo | 2011–12 | 30 | 2 | 4 | 1 | - | - | - | - | 34 | 3 |
| 2012–13 | 14 | 0 | 2 | 0 | - | - | - | - | 16 | 0 |
| 2013–14 | 12 | 0 | 1 | 0 | - | - | - | - | 13 | 0 |
| Total club | 68 | 4 | 12 | 1 | 0 | 0 | 0 | 0 | 80 | 5 |
| Sporting Kansas City | 2014 | 19 | 1 | - | - | 4 | 3 | - | - | 23 | 4 |
| Lugo | 2014–15 | 20 | 3 | 0 | 0 | - | - | - | - | 20 | 3 |
| Leganés | 2015–16 | 14 | 1 | 4 | 0 | - | - | - | - | 18 | 1 |
| 2016–17 | 0 | 0 | 1 | 0 | - | - | - | - | 1 | 0 |
| Total club | 14 | 1 | 5 | 0 | 0 | 0 | 0 | 0 | 19 | 1 |
| Rayo Vallecano | 2016–17 | 2 | 0 | 0 | 0 | - | - | - | - | 2 | 0 |
| Bengaluru FC | 2017–18 | 12 | 0 | 4 | 0 | 6 | 3 | - | - | 22 | 3 |
| Nea Salamis | 2018–19 | 0 | 0 | 0 | 0 | - | - | - | - | 0 | 0 |
| East Bengal | 2018–19 | 11 | 0 | 0 | 0 | - | - | - | - | 11 | 0 |
| Navy FC | 2019 | 8 | 2 | 0 | 0 | - | - | - | - | 8 | 2 |
| El Ejido | 2020–21 | 18 | 0 | 0 | 0 | - | - | - | - | 18 | 0 |
| Eastern SC | 2021–22 | 4 | 0 | 1 | 1 | 0 | 0 | 6 | 1 | 11 | 2 |
| Total carreira | 218 | 18 | 22 | 2 | 10 | 6 | 6 | 1 | 256 | 27 |

1. ↑  Inclúe partidos da Sapling Cup.

Notas
-----

1. ↑  "La efectividad del Numancia azota el perdón vigués" [A efectividade do Numancia azouta o perdón vigués] (en castelán). Marca. 29 de agosto de 2009.
2. ↑  "Toni se desvincula del Celta y ficha por el Kansas City". *Marca* (en castelán). 11 de marzo de 2014. Consultado o 12 de xaneiro de 2022.
3. ↑  "Toni: 'Mr. Concachampions'". *Marca* (en castelán). 6 de febreiro de 2018. Consultado o 12 de xaneiro de 2022.
4. ↑  "Toni Dovale, zurdo de clase para el ataque" (en castelán). 10 de xullo de 2015. Consultado o 1 de marzo de 2023.
5. ↑  Castro, Xosé Ramón (12 de marzo de 2018). "Toni Dovale, futbolista en tres continentes" (en castelán). Consultado o 12 de xaneiro de 2022.
6. ↑  "Toni Dovale hace historia en el Bengalaru indio". *La Voz de Galicia* (en castelán). 21 de febreiro de 2018. Consultado o 12 de xaneiro de 2022.
7. ↑  Núñez, Alfonso (26 de marzo de 2020). "Toni Dovale: el coruñés que cambió el fútbol por la farmacia por el coronavirus" (en castelán). Consultado o 12 de xaneiro de 2022.
8. ↑  Polo, Edu (20 de marzo de 2020). "Un futbolista en la farmacia". *Mundo Deportivo* (en castelán). Consultado o 12 de xaneiro de 2022.
9. ↑  "El coruñés Toni Dovale firma por El Ejido". *La Voz de Galicia* (en castelán). 5 de xaneiro de 2021. Consultado o 12 de xaneiro de 2022.
10. ↑  "El excéltico Toni Dovale jugará en la Premier League de Hong Kong" (en castelán). 15 de setembro de 2021. Consultado o 12 de xaneiro de 2022.
11. ↑  "Kitchee - Eastern". *Transfermarkt* (en inglés). Consultado o 12 de xaneiro de 2022.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Toni Dovale Modificar a ligazón no Wikidata*** |

### Ligazóns externas

* Datos do xogador en BDFutbol *(en castelán)*.
* Datos do xogador en Transfermarkt *(en inglés)*.

| * v
* c
* e
Club Deportivo Lugo – 2014-15 |
| --- |
| 
* 1 - José Juan
* 2 - De Coz
* 3 - Caballero
* 4 - Víctor Marco
* 5 - Pita
* 6 - Borja Gómez
* 7 - Ferreiro
* 8 - F. Seoane
* 9 - Luis Fernández
* 10 - Ernesto
* 11 - Manu (c)
* 12 - Toni
* 13 - Dani Mallo
* 14 - Israel
* 15 - David López
* 16 - Aganzo
* 17 - Pelayo
* 18 - Lolo
* 19 - Jonatan Valle
* 20 - Dalmau
* 21 - Álvaro Peña
* 22 - Pavón
* 23 - Iago Díaz
* 24 - Iriome
* 25 - D. Seoane
* Quique Setién (adestrador)

 |

|  |  |
| --- | --- |
| Control de autoridades | 
* Wd: Q3325283
* As: 19738
* BDFutbol: 12605
* FootballDatabase: 82397
* SoccerBase: 42077
* Soccerway: 92413
* Thefinalball: 112170
* Transfermarkt: 119878
* Worldfootball: toni

 |